
	PREDLOG SKLEPA O DODATNIH ZNIŽANJIH PLAČIL STARŠEV ZA PROGRAME VRTCA ZA ŠOLSKO LETO 2020/2021



UVOD

Občinski svet občine Žirovnica je na svoji 6. seji dne 6.6.2019, sprejel Sklep o dodatnih znižanjih plačil staršev za programe vrtca, na osnovi katerega so bila staršem otrok, ki obiskujejo oz. so obiskovali vrtec pri OŠ Žirovnica, priznana dodatna znižanja plačila vrtca v času odsotnosti iz vrtca zaradi bolezni za vse otroke in v času poletnih počitnic za otroke pred vstopom v šolo. Navedeni sklep je veljal za obdobje 1.7.2019 do 31.8.2020. Tudi za naslednje šolsko leto (2020/2021) predlagamo isto ureditev glede priznavanja dodatnih plačil staršev za programe vrtca.
BESEDILO SKLEPA 
Na podlagi 28b. člena Zakona o vrtcih (Uradni list RS, št. 100/05-UPB2 in spremembe), 18. člena Pravilnika o metodologiji za oblikovanje cen programov v vrtcih, ki izvajajo javno službo (Ur. list RS, št. 97/03 in spremembe) in 18. člena Statuta Občine Žirovnica (Ur. list RS št. 66/18-UPB2) je Občinski svet Občine Žirovnica na svoji ______ seji dne ___________ sprejel

SKLEP

o dodatnih znižanjih plačil staršev za programe vrtca za šolsko leto 2020/2021
1. člen

Starši otrok, za katere je Občina Žirovnica po veljavnih predpisih dolžna kriti del cene programa vrtca, lahko uveljavijo dodatno znižanje plačila v času neprekinjene odsotnosti otroka iz vrtca v šolskem letu 2020/2021 zaradi zdravstvenih razlogov, najmanj 30 koledarskih dni in največ 60 koledarskih dni in sicer s predložitvijo zdravniškega potrdila o bolezni otroka. 

Starši plačajo 50% plačila, ki jim je določeno z odločbo centra za socialno delo o višini plačila za program, v katerega je vključen otrok, že znižanega za stroške neporabljenih živil. 

2. člen

Starši otrok, ki so pred vstopom v šolo in za katere je Občina Žirovnica po veljavnih predpisih dolžna kriti del cene programa, lahko uveljavljajo dodatno znižanje plačila programa vrtca zaradi odsotnosti otroka v času poletnih šolskih počitnic, nepretrgoma od 1.7.2021 do 31.8.2021.
Dodatno znižanje plačila programa vrtca lahko starši uveljavijo na podlagi pisne vloge, ki mora biti posredovana vrtcu najkasneje do 15. junija tekočega leta. 
Za obdobje nepretrgane odsotnosti, so starši otrok pred vstopom v šolo v celoti oproščeni plačila, ki jim je določeno z odločbo centra za socialno delo o višini plačila za program vrtca, v katerega je vključen otrok, že znižanega za stroške neporabljenih živil. 
3. člen

Starši, ki imajo v vrtec hkrati vključena dva ali več otrok, lahko uveljavljalo dodatna znižanja iz tega sklepa le za najstarejšega otroka. 

4. člen

Dodatna znižanja iz tega sklepa veljajo samo za starše otrok, ki obiskujejo vrtec pri Osnovni šoli Žirovnica.
5. člen

Ta sklep se objavi v Uradnem listu Republike Slovenije in velja od 1.9.2020 do 31.8.2021.
Številka: 602-0001/2020
Datum: 

Leopold Pogačar

ŽUPAN
OBRAZLOŽITEV

Sklep določa, da dodatno znižanje plačila staršev v primeru nepretrgane odsotnosti zaradi bolezni (ob predložitvi zdravniškega potrdila) velja za šolsko leto 2020/2021 in sicer v primeru nepretrgane odsotnosti otroka iz vrtca več kot 30 in manj kot 60 dni. V tem primeru proračun prevzame finančno obveznost 50% plačila staršev določenega z odločbo pristojnega centra za socialno delo.

Prav tako je določeno, da so starši otrok, ki so pred vstopom v šolo v celoti oproščeni plačila določenega z odločbo pristojnega centra za socialno delo, če so le-ti otroci iz vrtca odsotni cel julij in avgust (s 1.7. prenehajo obiskovati vrtec) in starši njihovo odsotnost napovejo do 15.6.. 
Oprostitev plačila staršev otrok pred vstopom v šolo, velja za poletne počitnice v šolskem letu 2020/2021.
Glede na to, da pri priznavanju dodatnih popustov pri plačilu staršev za programe vrtca ne gre za zakonsko obveznost in se ti stroški tudi ne štejejo v izračun primerne porabe, ter glede na omejene proračunske možnosti je predlagana uvedba subvencija za šolsko leto 2020/2021. Za vsa nadaljnja šolska leta, pa bodo sklepi predlagani glede na zagotovljena sredstva v proračuna za ta namen.
Sklep še določa, da v primeru, da vrtec obiskujeta dva ali več otrok iz iste družine, dodatni popust pri plačilu staršev v času odsotnosti velja le za starejšega otroka, saj imajo mlajši otroci celo leto 70% subvencijo stroška plačila staršev s strani ministrstva za šolstvo, zato še dodatna znižanja niso upravičena.

Prav tako je predlagano, da se popusti priznajo samo staršem otrok, ki obiskujejo vrtec pri OŠ Žirovnica, kar je praksa tudi v nekaterih sosednjih občinah.

OCENA FINANČNIH POSLEDIC
Glede na stroške dodatnih znižanj plačil staršev za programe vrtca, realiziranih v letu 2019 oziroma v privih dveh mesecih letošnjega leta, ocenjujemo, da bi proračun za ta namen moral zagotoviti 6.000 EUR in sicer:

· dodatno znižanje plačila staršev v primeru daljše odsotnosti otroka iz vrtca, zaradi bolezni: 1.000 EUR

· popolna oprostitev plačila staršev v mesecu juliju in avgustu, za otroka pred vstopom v šolo: 5.000 EUR 
Na podlagi 44. člena statuta Občine Žirovnica (Ur. list RS št. 66/2018-UPB2) predlagam Občinskemu svetu Občine Žirovnica, da sprejme naslednji

SKLEP

Sprejme se Sklep o dodatnih znižanjih plačil staršev za programe vrtca za šolsko leto 2020/2021.
Datum: 19.5.2020
Številka: 602-0001/2020
Leopold Pogačar
ŽUPAN

Pripravila:

Petra Žvan, univ.dipl.ekon.
